  Туспуктэм: Руслан Нуриахметов Наталия Сильвестрова Удмуртие 2023-тӥ арын куать толэзь ӵоже 623 сюрс адями вуылӥз. Со, кылем арысь та вакытэн ӵошатыса, 50 процентлы тросгес. Со сярысь журналистъёслы элькунысь туризмъя агентстволэн кивалтӥсез Юлия Бадаш брифинг дыръя ивортӥз. « Туристъёслэн лыдӟы будэ, тросгес но тросгес адями элькунмы сярысь тодэ, тунсыкъяськон но будэ. Тужгес но трос калык Ижкаре вуылэ, татын гостиницаосы интыяськыны, ческыт сиськыны, поръяны луэ. Озьы ик уно адями Сарапулэ яке Воткинске ветлэ »  Юлия Бадаш, Удмуртиысь туризмъя агентстволэн кивалтӥсез Туэ ӝыны ар ӵоже Удмуртилэн шоркараз 300 сюрс котыр мурт вуылӥзы, 98 сюрс – Сарапулэ, Воткае – 175 сюрс. Туристъёс пӧлын тужгес но ветлэм интыос пӧлын элькун зоопарк, П. И. Чайковскийлэн музеез, Сарапулысь музей-заповедник но М. Т. Калашниковлн музеез. Озьы ик туэ 200 сюслэсь трос билет динозавръёсын парке вузазы. Учкисьёс пӧлысь 60 процентэз со Удмуртиын улӥсьёс, 40 процентэз – куноос. Юлия Бадаш пусйиз, Удмуртиын туристъёсты утялтонлэсь, юрттӥськетъёслэсь (услуги) ӟечлыксэс будэтон бордын ужало. « Ӟечлык вылӥын луиз ке, адями эшъёсызлы вералоз, макем Удмуртиын усто, ачиз но ми доры нош ик вуоз, кылсярысь, семьяеныз ни » Юлия Бадаш, Удмуртиысь туризмъя агентстволэн кивалтӥсез Тодэ вайытом, 2022-ти арын Удмуртие 900 сюрс пала туристъёс вуылӥзы. Тегъёс: Туризм Удмуртиысьтуризм Удмуртия  